Diari Oficial de la Generalitat Valenciana


Sumari del DOGV 9076, del 05-05-2021 (2021/4249)

RESOLUCIÓ de 22 d'abril de 2021, del director general de Relacions amb les Corts, per la qual es publica el conveni marc entre la Generalitat, a través de la Conselleria d'Educació, Cultura i Esport, i la Fundación Bankia por la Formación Dual, per al foment de la formació professional en l'àmbit de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9076

Data del DOGV
:   05-05-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/4249


Data del document
:   22-04-2021

Organisme emissor
:   Presidència de la Generalitat

Tipus de document
:   Resolució

RESOLUCIÓ de 22 d'abril de 2021, del director general de Relacions amb les Corts, per la qual es publica el conveni marc entre la Generalitat, a través de la Conselleria d'Educació, Cultura i Esport, i la Fundación Bankia por la Formación Dual, per al foment de la formació professional en l'àmbit de la Comunitat Valenciana. [2021/4249]  
La Generalitat, a través de la Conselleria d'Educació, Cultura i Esport, i la Fundación Bankia por la Formación Dual han subscrit, prèvia tramitació reglamentària, els dies 9 i 2 de febrer de març de 2021, el conveni marc per al foment de la formació professional en l'àmbit de la Comunitat Valenciana, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 22 d'abril de 2021 i número 700/2021, és procedent la publicació en el Diari Oficial de la Generalitat Valenciana del conveni marc esmentat, que figura annex a aquesta resolució.  
  
València, 22 d'abril de 2021.- El director general de Relacions amb Les Corts: Antonio Torres Salvador.  
  
  
Conveni marc de col·laboració entre la Generalitat Valenciana, A través de la Conselleria d'Educació, Cultura i Esport, i la Fundación Bankia por la Formación Dual, per al foment de la Formació Professional en l'àmbit de la Comunitat Valenciana  
  
Reunits  
D'una part, Vicent Marzà Ibáñez, conseller d'Educació, Cultura i Esport, en virtut de l'article 1 del Decret 6/2019, de 17 de juny, del president de la Generalitat, pel qual es nomena vicepresidenta, consellers, secretària i portaveu del Consell, de l'article 22 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat; trobant-se autoritzat per a la signatura d'aquest conveni per l'article 4 del Decret 186/2017, de 24 de novembre, i l'article 6.3 del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, en nom i representació de la Generalitat.  
I, d'una altra part, Amalia Blanco Lucas i Juan Carlos Lauder López, que actuen en nom i representació de Fundación Bankia por la Formación Dual, inscrita en el Registre de Fundacions Estatals del Ministeri de Justícia amb el núm. 1.843, domiciliada a Madrid (28189), passeig de la Castellana, 189, amb CIF K63996262, segons els poders atorgats amb data 1 de desembre de 2016, davant del notari del Col·legi de Madrid José Luis López de Garayo y Gallardo, amb el número 4827 del seu protocol i segons els poders atorgats amb data 8 d'octubre de 2018, davant del notari del Col·legi de Madrid Javier Fernández Merino, amb el núm. 2560 del seu protocol, respectivament.  
I, reconeixent-se mútuament i recíprocament la capacitat, competència i representació procedents per a subscriure el present document de comú acord,  
  
Manifesten  
  
I. Que la Llei orgànica 5/2002, de 19 de juny, de les qualificacions i la formació professional, estableix, en l'article 9, que la formació professional comprén el conjunt d'accions formatives que capaciten per a l'exercici qualificat de les diverses professions, l'accés a l'ocupació i la participació activa en la vida social, cultural i econòmica. En el mateix sentit es pronuncia l'article 39 de la Llei orgànica 2/2006, de 3 de maig, d'educació.  
En aquest context i tenint en compte la conjuntura econòmica actual, una de les garanties per a obtindre una inserció laboral amb èxit és posseir una preparació que s'adeqüe a les necessitats del teixit empresarial.  
En línia amb la cerca d'una major convergència entre formació i exercici laboral, el model de formació professional dual sorgeix amb la intenció de combinar la formació de l'alumne entre el centre educatiu i el centre de treball, de manera que es persegueix la implicació de les empreses en el programa educatiu i s'afavoreix la inserció laboral i la contractació directa dels joves. L'adquisició de les competències en el mateix lloc de treball, en íntima relació amb les necessitats del mercat laboral, suposa un major acostament entre l'estudiant i el seu futur professional.  
  
II. Que la Generalitat, a través de la Conselleria d'Educació, Cultura i Esport, té atribuïdes les competències en matèria de formació professional del sistema educatiu.  
Que Fundación Bankia por la Formación Dual, d'ara en avant Fundación Bankia, és una organització sense ànim de lucre que té entre les seues finalitats el foment, la promoció i la difusió de la formació professional dual i de la formació contínua, amb la finalitat d'incrementar el seu valor social com a motor de l'ocupabilitat, especialment dels joves, així com el foment de la cooperació, especialment en els àmbits educatiu i cultural, i col·labora en la implantació de la formació dual, en coordinació amb les administracions públiques, els centres educatius, les empreses i les associacions empresarials, altres institucions i altres agents socials.  
  
III. Que amb data 17 de gener de 2017, la Generalitat València, a través de la Conselleria d'Educació, Cultura i Esport i Bankia, SA, van signar un conveni marc de col·laboració per al foment de la formació professional en l'àmbit de la Comunitat Valenciana. La vigència d'aquest conveni va finalitzar el 31 de desembre de 2019.  
  
IV. Posteriorment, el 31 de juliol de 2017, la Generalitat Valenciana, a través de la Conselleria d'Educació, Cultura i Esport, i Bankia, SA, van signar una addenda al conveni de 17 de gener de 2017 per la qual se subrogava a la Fundación Bankia por la Formación Dual en la posició de Bankia, SA, de manera que aquesta última cedeix a la Fundación Bankia por la Formación Dual la totalitat dels drets i obligacions establits en el conveni esmentat.  
  
I amb l'objectiu de desenvolupar línies d'actuació coincidents dins d'un marc de col·laboració i cooperació mútua, les parts formalitzen aquest conveni d'acord amb les següents  
  
Clàusules  
  
Primera. Objecte del conveni  
L'objecte d'aquest conveni és establir les bases de col·laboració entre la Generalitat i la Fundación Bankia amb la finalitat de desenvolupar activitats d'interés comú en l'àmbit de la formació professional del sistema educatiu i, en particular, de la Formació Professional Dual, en el marc de les competències que tenen atribuïdes i amb la finalitat de contribuir a l'impuls dels ensenyaments de formació professional com a element d'alt impacte i repercussió social, i com a eix cohesionador i vertebrador del territori i el seu teixit productiu.  
  
Segona. Projectes i línies d'actuació  
Dins del conveni, les parts podran desenvolupar totes les activitats que contribuïsquen a la consecució de la finalitat indicada en la clàusula primera i en particular totes o algunes de les següents línies d'actuació:  
  
- Accions de promoció i de suport a la formació professional, i especialment als projectes de formació dual.  
- Projectes de formació dual amb participació d'empreses, organitzacions empresarials o sindicals o d'entitats de caràcter no lucratiu del tercer sector.  
- Projectes d'innovació en la Formació Professional (FP).  
- Transferència de coneixement i de tecnologia en els ensenyaments professionals.  
- Formació del professorat d'FP.  
- Accions formatives dirigides a tutors en l'empresa.  
- Suport als centres d'FP que desenvolupen accions en els àmbits de l'administració, la gestió i el comerç, i d'altres que puguen estar relacionats amb el negoci bancari, així com formació dirigida a l'alumnat dels cicles formatius vinculats a aquest sector.  
- Projectes d'emprenedoria en formació professional.  
- Altres accions que corresponguen amb projectes transformadors, sempre que siguen decidides i concretades en el si de la comissió mixta de seguiment i control d'aquest conveni.  
  
Tercera. Comissió mixta de seguiment i control   
Per al seguiment i control d'aquest conveni es crearà una comissió mixta amb representació paritària de les parts, la finalitat de la qual serà vetlar pel compliment del present conveni, adoptar les decisions i dictar les instruccions necessàries per a assegurar la correcta realització de les activitats convingudes, acordar noves actuacions de naturalesa similar a les previstes en la clàusula segona que servisquen als objectius del present conveni, resoldre les qüestions que puguen derivar-se'n de la interpretació i aplicació, així com emetre un informe o valoració final sobre el grau de compliment dels objectius del conveni.  
  
La comissió estarà integrada per dues persones representants de la Conselleria d'Educació, Cultura i Esport, una de les quals presidirà la comissió, i per dues persones representants de Fundación Bankia por la Formación Dual. La presidència de la comissió no dirimirà els empats amb el seu vot a l'efecte de l'adopció d'acords.  
Els membres de la comissió seran nomenats, respectivament, per la Conselleria d'Educació, Cultura i Esport, i per la Fundación Bankia por la Formación Dual.  
Per a coordinar les actuacions necessàries i fer el seguiment, la comissió es reunirà almenys dues vegades a l'any, sempre que les parts ho acorden, o quan una part ho sol·licite amb un preavís de quinze dies naturals.  
La comissió estendrà acta dels acords rellevants que siguen adoptats en cada una de les reunions, i l'enviarà a les institucions participants d'aquest conveni.  
Aquestes actes es consideraran els documents executius d'implantació dels diferents acords.  
Aquesta comissió ha de determinar les conseqüències aplicables en cas d'incompliment, que poden arribar a resoldre el present conveni en aquest cas.  
La comissió haurà de remetre còpia de les actes, acords o informes que emeta en el desenvolupament i execució de les seues funcions a la direcció general competent en matèria de formació professional.  
  
Quarta. Compromisos de les parts  
La Conselleria d'Educació, Cultura i Esport i Fundación Bankia col·laboraran amb la finalitat d'agilitar la comunicació entre aquestes en les accions d'interés comú i facilitar-ne el seguiment, així com potenciar els recursos socials, econòmics i tècnics per al desenvolupament i difusió de les activitats en el territori de la Comunitat Valenciana i aportar els mitjans personals i materials de què disposen per a la bona fi de les actuacions.  
  
Cinquena. Obligacions econòmiques  
L'aplicació i execució d'aquest conveni, incloent-hi a aquest efecte tots els actes jurídics que puguen dictar-se en la seua execució i desenvolupament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
Per la seua part, Fundación Bankia es compromet a aportar el finançament que siga necessari per a la realització dels programes que s'acorden en la comissió mixta de seguiment i control, per al desenvolupament de les actuacions precisades en la clàusula segona, sempre que Fundación Bankia por la Formación Dual haja donat el seu vistiplau a la realització d'aquests programes i el seu finançament.  
L'execució i la distribució pressupostària per a cada una de les activitats o projectes serà acordada en el si de la comissió mixta de seguiment i control ateses les condicions concretes de cada un d'aquests i als criteris d'eficiència i transparència.  
El lliurament de fons per part de Fundación Bankia per a l'execució de cada una de les activitats i projectes es farà efectiva a favor de la Generalitat en els comptes que facilite a aquest efecte d'acord amb la seua participació en cada una de les seues activitats i en els terminis que es pacten en la comissió mixta, o bé a favor de tercers, entitats que designe la comissió mixta per al desenvolupament d'aquests, en els terminis que s'acorden en la comissió i d'acord amb els pressupostos i factures presentades per aquestes entitats.  
  
Sexta. Desenvolupament del conveni  
El desenvolupament específic de cada una de les línies d'actuació es materialitzarà mitjançant les actuacions que les parts consideren necessàries, en les quals s'especificarà el pressupost assignat.  
Les actuacions específiques que s'elaboren inclouran tant les despeses de l'acció en si, com les necessàries per a la seua difusió i comunicació.  
El correcte desenvolupament del conveni i les actuacions corresponents seran supervisats i impulsats per la comissió de seguiment, que es reunirà, com a mínim, dues vegades a l'any amb aquesta finalitat, i podrà ser convocada totes les vegades s'estime necessari per qualsevol de les parts.  
  
Setena. Vigència i resolució  
Aquest conveni farà efecte el dia de la signatura i la duració s'estendrà durant dos anys des de la data de la signatura. Es podrà prorrogar anualment fins a un màxim de dos anys més, mitjançant l'acord exprés entre les parts en el si de la comissió mixta de seguiment i control.  
  
No obstant això, el conveni podrà resoldre's per qualsevol de les causes següents:  
a) Per mutu acord de les parts.  
b) Per incompliment de les obligacions assumides per qualsevol de les parts.  
c) Per denúncia d'una de les parts, amb una antelació mínima de tres mesos, amb l'informe previ de la comissió mixta de seguiment i control recollida en la clàusula segona.  
d) Per la ineficàcia sobrevinguda.  
e) Per les altres causes legalment previstes.  
Així mateix, i d'acord amb el que s'estableix en l'article 11.1.f del Decret 176/2014, la resolució del conveni no afectarà les actuacions en curs d'execució, que hauran de finalitzar-se.  
  
Huitena. Dret de les parts, ús de logotips i publicitat  
Les parts es reserven tots els drets sobre les seues marques i noms i -en general- sobre tots els drets de propietat industrial i intel·lectual dels quals són titulars, sense perjudici de l'eventual ús que en puguen fer les parts, en compliment del present conveni i dels acords específics que en deriven, tot això de mutu acord entre les parts. En tota la publicitat vinculada a les activitats emparades pel present conveni s'haurà d'incorporar el logotip de totes les parts. La utilització dels logotips i, en general, els drets de propietat intel·lectual i industrial de les parts es farà sempre amb la conformitat prèvia d'aquestes.  
  
Per a facilitar els processos de comunicació externa, es nomenarà una persona responsable per cada una de les parts signants, que coordinarà i autoritzarà els elements comunicatius que generen els diferents projectes i actuacions.  
  
Novena. Confidencialitat  
Les parts concedeixen, amb caràcter general, la qualificació d'informació reservada a l'obtinguda en aplicació d'aquest conveni, per la qual cosa assumeixen de bona fe el tractament de restricció en la seua utilització per les organitzacions respectives.  
  
Desena. Notificacions  
Les notificacions i comunicacions que Bankia i la Conselleria d'Educació, Cultura i Esport es dirigisquen entre si, derivades del conveni, es cursaran respectivament als domicilis i a l'atenció de les persones que s'indiquen a continuació:  
  
Fundación Bankia por la Formación Dual  
A l'atenció de Ricard Guillem Guillem  
C/ Pintor Sorolla, 8  
46926 València  
A/e: rgwukbjj@ahvxdeqghnzmrty.vky  
  
  
Conselleria d'Educació, Cultura i Esport  
A l'atenció de Manuel Gomicia Giménez  
Avinguda de Campanar, 32  
46663 de València  
A/e: kocuglun@tjt.ka  
  
Les comunicacions podran realitzar-se a través de qualsevol mitjà que permeta comprovar-ne la realització. Qualsevol modificació en els domicilis o en els sistemes de comunicació identificats en el conveni haurà de ser notificada immediatament a l'altra part.  
  
Onzena. Protecció de dades  
Les parts es comprometen a complir estrictament la normativa reguladora de protecció de dades de caràcter personal d'acord amb el que determina el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques respecte al tractament de dades personals i a la lliure circulació d'aquestes dades i pel qual es deroga la Directiva 95/46/CE (Reglament general de protecció de dades); en tot allò que no contradiga en el Reglament (UE) 2016/679, el que disposa la Llei orgànica 3/2018, de 5 de desembre, de protecció de dades personals i garantia dels drets digitals, així com a aquella altra normativa reguladora de protecció de dades de caràcter personal que siga aplicable durant la vigència d'aquest conveni.  
També compliran les previsions establides en la Llei orgànica 1/1982, de 5 de maig, de protecció civil del dret a l'honor, a la intimitat personal i familiar i a la pròpia imatge, i en resta de normativa d'aplicació.  
Les parts consenten que les dades personals incorporades en el present conveni s'incorporen en fitxers de titularitat de cada una, dades que s'utilitzaran amb l'única finalitat de conducta a la gestió d'aquest. El titular del dret fonamental a la protecció de dades podrà exercir els drets d'accés, rectificació, cancel·lació i oposició, que en el cas que afecte la Conselleria d'Educació, Cultura i Esport es farà dirigint-se a l'avinguda de Campanar, número 15, de València, CP 46032; en el cas de Fundación Bankia dirigint-se a l'adreça de correu electrònic asutztbjliglrmv@xesbxwhdydcferm.lci o a través de la següent adreça postal: Fundación Bankia por la Formación Dual, Passeo de la Castellana, núm.189, 28809 Madrid.  
  
  
Dotzena. Discrepàncies i jurisdicció  
Sense perjudici de les competències de cada part, les controvèrsies que se susciten en l'execució d'aquest conveni i de les addendes de desenvolupament seran examinades i resoltes per la comissió mixta de seguiment i control. En el cas de no ser resoltes per aquesta comissió, les divergències que sorgisquen en la interpretació i execució del present conveni se sotmetran a la jurisdicció contenciosa administrativa dels jutjats i tribunals de la ciutat de València.  
  
I estant d'acord amb el contingut del present conveni de col·laboració, i per deixar-ne constància i en prova de conformitat, les dues parts signen aquest conveni  
  
Per la Conselleria d'Educació, Cultura i Esport  
09.02.2021  
Vicent Marzà i Ibáñez  
  
Per part de la Fundació Bankia per la Formació Dual,  
02.02.2021  
Amalia Blanco Lucas  
Juan Carlos Lauder López